Baebele ya Bajuda ba bafaladi e ne e le thanolo ya Segerika ya Dikwalo tsa Sehebera e e bidiwang Septuagint. Buka nngwe ya ditshupiso ya re: “Go a utlwala go swetsa ka gore LXX [Septuagint] e ne ya balwa le go amogelwa ke Bajuda botlhe ba bafaladi e le Baebele ya Sejuda ya bafaladi kana ‘Dikwalo tse di Boitshepo.’” Yone thanolo eo e ne e dirisiwa thata ke Bakeresete ba bogologolo fa ba ruta. 11 Barutwa ba ga Jesu ba ne ba nepile fa ba amanya mafoko a ga Dafide le se ba boneng Jesu a se dira kwa tempeleng. Jesu o ne a dira ka natla e seng fela ka gonne a ne a tshwanetse go wetsa tirelo ya gagwe ka nako e e rileng mme e le ka gonne a ne a tlhagafaletse—kgotsa a fufegela—leina la ga Rraagwe le kobamelo e e itshekileng. Fa a bona kafa leina la Modimo le neng le kgobiwa le go tlhapadiwa ka gone, go a utlwala go bo a ile a tlhagafala kgotsa a fufega mme a dira sengwe go baakanya boemo. Fa Jesu a ne a bona kafa baeteledipele ba bodumedi ba neng ba gateletse batho ba ba boikobo le go ba ja ntsoma ka gone, tlhagafalo ya gagwe e ne ya mo tlhotlheletsa gore a gomotse batho bao le go kgala baeteledipele bao ba bodumedi ka bogale.—Math. 9:36; 23:2, 4, 27, 28, 33.